KAAPSTAD. - 'n Vyftienjarige Nederlandse seun het tussen die Milnertonse duine dapper van sy twee ontvoerders probeer vlug. Toe hy egter die pistool in die een man se hand gewaar, het hy besef daar is nie wegkomkans nie.
Volgens mev. Myriam Weggelaar het haar jongste seun vertel hoe hy verlede Maandag 'n verdagte motor opgemerk het terwyl hy met die gesin se honde gestap het. Die motor was verdag omdat dit in 'n geslote deel van 'n natuurreservaat was.
Hy het opgelet twee mans hou hom dop toe hy by die voertuig verbyloop. Een man, met 'n klapmus op, het hom gegryp en na die kar probeer sleep.
Die seun het hom losgewoel en laat spaander. Die ander man het hom ook agternagesit en met 'n pistool gedwing om hom oor te gee.